Badstuforeningen tar opp kampen om sjøbad i Oslo
Den finske giganten står klar til å lage friluftsbad I Oslo. Nå lanserer Badstuforeningen alternative forslag. Allas sea pool er en superattraksjon med 800.000 besøkende årlig i Helsingfors. Firmaet bak har lenge siklet på Oslo og Sukkerbiten. Et friluftsbad ved Sukkerbiten har vært ønsket i årevis. Det borgerlige byrådet gikk til valg på å etablere det, og har lovet at badet skal realiseres. Men hvem som skal drive det, er åpent. Og nå får finnene konkurranse: Oslo Badstuforening melder seg på og har hyret tre arkitekter til å tegne forslag. De blir presentert på et folkemøte i Bjørvika i dag, torsdag. – Vi er en frivillig forening uten eiere som skal ha profitt og kan holde prisene lave. Vi mener vi er best til å drive et slikt tilbud i Oslo, sier generalsekretær i foreningen, Ragna Marie Fjeld.  Hun kan vise til 18 badstuer, 15.000 medlemmer og 250.000 besøk i fjor og mener de har bevist at de kan levere. Så til forslagene:  Svøm med utsikt mot Hovedøya Atelier Oslos utgangspunkt er de gamle badeanleggene og badekulturen i Oslo. – Historiske bilder viser mange flotte anlegg langs kysten som har gått tapt. Den arven vil vi bygge på, sier partner Jonas Norsted. De foreslår å dele bassenget i tre mindre flater, ikke et stort «flak». – Hvor stort bassenget skal være, blir en diskusjon. Men det er viktig å slippe lys ned i vannet, sier han. For virkelig å gi en følelse av fjord, er det største bassenget lagt med utsikt mot Hovedøya. Norsted er også opptatt av at selve Sukkerbiten ikke skal privatiseres. I hjørnet mot sørvest har de derfor lagt et stort, offentlig friområde. – Det må være gratis og fritt for alle, sier han. Bygge opp etter hvert Grape arkitekter har tegnet en delvis flytende «landsby» der også dagens badstuer er samlet. Garderober, kiosk og billettluke er lagt til en egen flytebrygge, mens de skisserer flere varianter med ulikt antall bassenger. – Vi starter med ett, så kan det legges til større etter hvert, sier arkitekt Edvard Glazebrook og understreker at de leverer en «visjon».  – Vi legger opp til at dette skal utvikles over tid.  Han er uansett begeistret over oppdraget og skryter uhemmet av Badstuforeningens innsats for badstubølgen. – Kan de oppnå det samme med et flytende basseng vil det være en stor gevinst for badekulturen, sier han – og flesker til: Over hele landet, og hele verden.  Slipp dagslyset ned  Oslo Works foreslår tre flytende øyer med alt fra opplærings- og plaskebassenger og badstuer til sjøaktiviteter som padling og dykking. Det blir broer mellom øyene, slik at badet kan utvides etter behov. – Men viktigst, mer dagslys slipper ned mellom øyene. Det er kritisk for livet i fjorden, sier partner Francis Brekke. Og nettopp å bedre forholdene for livet under vann er sentralt: De legger opp til undersjøiske klasserom, hengende hager for tare, blåskjell og sekkedyr, fiskehotell for småfisk, hummerhabitat og kunstige rev. – Vi vil ikke bare minimalisere innvirkning på livet i fjorden, men aktivt bidra til å forbedre det, sier Brekke.   Enda bedre i Oslo Nå er altså visjonen og ideene presentert. Men kan den norske foreningen virkelig matche forbildet i Helsingfors? – Vi kan gjøre det mye bedre, hevder generalsekretær Fjeld. Hun viser til at folk der må betale for å slippe inn på området. I Oslo skal allemannsretten gjelde. Og billetten skal være billigere enn hos Allas. – Bryggene og badstustigene skal være tilgjengelig for alle, sier hun. – Men hva med pengene? Har dere muskler til et slikt løft? – Det jobber vi med nå, sier Fjeld, som ikke legger skjul på at det blir kostbart. Så langt er anslaget mellom 30 og 150 millioner alt etter størrelse.  Uansett må også en annen brikke på plass: HAV eiendom eier Sukkerbiten. Og det må avklares om kommunen kjøper tomten, før noe kan skje. Om den saken har vi bare fått vite en ting: Forhandlingene er i gang. Og finnene, hva sier de?  At det er plass til begge.
Firmaet bak Allas Seapooi Helsingfors vil lage sjøbad på Sukkerbiten i Oslo.   Nå tar Oslo Badstuforening opp konkurransen om prosjektet og har hyret tre arkitekter til å tegne forslag.   Byråd har gått til valg på å etablere et sjøbad. Men først må det avklares om kommunen kjøper Sukkerbiten fra Hav eiendom. Foreløpig prisanslag:  30 til 150 millioner kroner.